Mau maad̶akare Jesús Jerusalend̶aa wãsii,
aria judiorãba bari panabadau ewari waumaa panasid̶aud̶eeba.
Jerusalén puurud̶e ẽbẽrarã kuibadau wauped̶aad̶a nub̶uasii.
Hebreo bed̶ead̶e Betzatá abadau.
Mau kuibadau puurud̶e ed̶a wãbadau Oeja abadau kaita b̶uu.
Chi kuibadau jãkaa de cheke jua ab̶a kob̶easii.
Aria jeed̶a ẽpermo nuree,
dau pãriu nuree,
jʉ̃rʉ nʉka nuree maud̶e b̶akara bʉʉ nuree ãrea baraasii.
[Ãchiba chi bania miipaaruu esed̶au panasid̶au.
B̶esed̶e Dachi Mechiu angelba mau bania miipa neebachii.
Makaaruud̶e chi naa mau baniad̶e ed̶a wãaruu chi ẽpermo b̶uad̶a aribiabachii.]
Maud̶e ẽbẽra ab̶a 38 año ba b̶uasii ẽpermo b̶uu.
Jesusba mau ẽbẽra jeed̶a b̶uu unusiid̶e kuitaasii chi mau aria maka b̶uu ãrea ba b̶uasii.
Maud̶eeba ichimaa id̶isii:
—¿Bichi aribiai kʉ̃ria b̶uka?
Maabae chi ẽpermo b̶uuba panausii:
—Maerã,
maamina chi bania miipaaruud̶e kaiba mʉ doed̶a adooi wãꞌãe nii.
Mʉ ed̶a wãi chaaruud̶e ab̶a mʉ naed̶e ed̶a wãbarii.
Jesusba jarasii:
—Jiraduse.
Chi bichi jira adoebadau adauped̶a deed̶aa wãse.
Ara makʉd̶e chi ẽbẽra aribiasii.
Ichi jira adoebadau adauped̶a nibad̶easii.
Maamina mau ewari bari panabadau ewari basii.
Maud̶eeba judiorã mechiurãba chi ẽbẽra aribiad̶amaa jarasid̶au:
—Id̶i bari panabadau ewarid̶eeba bichi jira adoebadau adoebai b̶uu.
Maud̶e ichiba panausii:
—Maamina chi mʉ aribiabid̶aba jarasii:
“Bichi jira adoebadau adoeped̶a wãse”.
Ãchiba id̶isid̶au:
—¿Kaiba bichimaa maka bichi jira adoebadau adoeped̶a wãs asma?
Maamina mau adua b̶uasii.
Jesús ẽbẽrarã ãrea tãed̶e b̶uad̶a ãyaa wãsiid̶eeba ichiba poyaa unuubasii.
Mau maad̶akare Jesusba ichi Dachi Akõre de mechiu dud̶a unusiid̶e jarasii:
—Biꞌia ũrise:
bichi aribiasiid̶eeba waa kachirua waurã́se bichi ẽpermo b̶uad̶a audeara kachirua b̶eerãamera.
Mau maad̶akare chi ẽbẽra judiorã mechiurãmaa wãped̶a jarakuasii chi ichi aribiabid̶a Jesús basii.